CELEX: 62014TN0676
Language: ro
Date: 2014-09-22 00:00:00
Title: Cauza T-676/14: Acțiune introdusă la 22 septembrie 2014  – Spania/Comisia

3.11.2014   
            
            
               RO
            
            
               Jurnalul Oficial al Uniunii Europene
            
            
               C 388/25
            
         Acțiune introdusă la 22 septembrie 2014 – Spania/Comisia
   (Cauza T-676/14)
   2014/C 388/31
   Limba de procedură: spaniola
   
      Părțile
   
   
      Reclamant: Regatul Spaniei (reprezentant: A. Rubio González, Abogado del Estado)
   
      Pârâtă: Comisia Europeană
   
      Concluziile
   
   Reclamantul solicită Tribunalului:
   
               —
            
            
               anularea Deciziei C(2014) 4856 final a Comisiei din 11 iulie 2014 privind deschiderea unei anchete referitoare la manipularea statisticilor în Spania, în conformitate cu Regulamentul (UE) nr. 1173/2011 al Parlamentului European și al Consiliului privind aplicarea eficientă a supravegherii bugetare în zona euro și
            
         
               —
            
            
               obligarea instituției pârâte la plata cheltuielilor de judecată.
            
         
      Motivele și principalele argumente
   
   În susținerea acțiunii, reclamantul invocă trei motive.
   
               1.
            
            
               Primul motiv, întemeiat pe încălcarea principiilor securității juridice și neretroactivității normelor juridice
               
                           —
                        
                        
                           Se susține în această privință că principiile legalității și neretroactivității normelor juridice, aplicate Regulamentului (UE) nr. 1173/2011 al Parlamentului European și al Consiliului din 16 noiembrie 2011 privind aplicarea eficientă a supravegherii bugetare în zona euro (JO L 306, p. 1) și Deciziei 2012/678/UE, implică faptul că nu pot fi luate în considerare fapte anterioare datei de 13 decembrie 2011, moment la care faptele litigioase nu puteau fi sancționate. Singurele date care ar putea fi sancționabile sunt cele notificate în luna aprilie 2012. Astfel, perioada care face obiectul investigației ar trebui limitată la datele cuprinse în notificările întocmite începând din anul 2012.
                        
                     Perioada care face obiectul investigației ar trebui limitată la datele cuprinse în notificările întocmite începând din anul 2012 atunci când privesc fapte care au avut loc începând din luna decembrie 2011, data intrării în vigoare a regulamentului menționat anterior. În consecință, nu există temei juridic pentru deschiderea unei proceduri de investigație pentru fapte anterioare datei de 13 decembrie 2011.
            
         
               2.
            
            
               Al doilea motiv, întemeiat pe încălcarea articolului 8 alineatul (3) din regulamentul menționat anterior
               
                           —
                        
                        
                           Se susține în această privință că nu există indicii serioase cu privire la existența unor fapte care să constituie o manipulare a datelor referitoare la deficit și la datoria publică. Acțiunea autorităților spaniole constituie o revizuire explicată în mod clar și adecvat a acestor date.
                        
                     
         
               3.
            
            
               Al treilea motiv, întemeiat pe încălcarea dreptului la apărare al Regatului Spaniei
               
                           —
                        
                        
                           Se susține în această privință că s-a efectuat o investigație sub acoperire, în afara procedurii prevăzute, în detrimentul dreptului la apărare al Spaniei.